Stappe geneem teen DA-LP oor PW Botha-inskrywingDianne Kohler-Barnard. Dianne Kohler-Barnard, senior DA-LP, sal voor die party se federale regskommissie verskyn nadat sy ŉ inskrywing op Facebook gedeel het waarin oudpres. PW Botha, aangeprys word. Phumzile van Damme, die Demokratiese Alliansie (DA) se nasionale woordvoerder, het gesê Kohler-Barnard se inskrywing is “onverdedigbaar en heeltemal teenstrydig met die DA se waardes van vryheid, regverdigheid en geleenthede”. Mmusi Maimane, DA partyleier, het bevestig dat die saak deur ŉ interne tugproses hanteer sal word. Kohler-Barnard, die DA se skaduminister van polisie, het twee weke gelede ŉ inskrywing van Paul Kirk, ŉ joernalis, gedeel waarin hy kommentaar lewer oor die skorsing van die KwaZulu-Natalse hoof van die Valke, Johan Booysen. Kirk het onder meer geskryf: “Hierdie is ŉ blêddie sirkus. Kom asseblief terug PW Botha. Jy was by verre eerliker as enige van hierdie ANC skurke.” Kohler-Barnard se verskoning op Twitter. Kohler-Barnard het die inskrywing op haar Facebook-blad gedeel, maar dit glo ure later verwyder. Die inskrywing het Donderdag egter woedende reaksie uit talle oorde ontlok nadat iemand ŉ skermskoot daarvan op Twitter gedeel het. Van Damme het gesê PW Botha was ŉ tiran onder wie se bewind duisende Suid-Afrikaners gemartel en vermoor is. “Dit is waarom ons voorgangers, insluitend Helen Suzman en Helen Zille, geveg het teen die bose stelsel van apartheid.” Kohler-Barnard het Donderdag op Twitter om verskoning gevra: “Ek vra onvoorwaardelik om verskoning dat ek ŉ inskrywing op Facebook gedeel het waarin die skrywer PW Botha geprys het. Ek het dit dadelik uitgevee toe ek dit besef het.”